អូបាម៉ា​ត្រូវ​បាន​រិះគន់​អំពី​តម្លៃ​ប្រេង​ខ្ពស់
ព័ត៌​មាន​អន្តរជាតិ​​សំខាន់​ៗ​ផ្សេងទៀត​​សម្រាប់​យប់​ថ្ងៃ​សុក្រ​ ទី​២៤​ ខែកុម្ភៈ​ ។
ពេលតម្លៃប្រេងនៅអាមេរិកឡើងថ្លៃខ្លាំងបំផុតក្នុងខែកុម្ភៈនេះ លោកប្រធានាធិបតី ស.រ.អ. បារ៉ាក់អូបាម៉ា នឹងថ្លែងសុន្ទរកថាអំពីថាមពលនៅក្រុងមៃអាមី និងផ្លរីដា។ លោកប្រធានាធិបតី អូបាម៉ា ត្រូវបានរិះគន់ដោយបេក្ខជនប្រធានាធិបតីមកពីគណបក្សសាធារណរដ្ឋថា បានធ្វើឲ្យរាំងស្ទះការសាងសង់បំពង់ប្រេងដ៏វែងនៅ ស.រ.អ. ភាគខាងលិច។ មន្ត្រីរដ្ឋបាលលោក អូបាម៉ា បានឆ្លើយតបវិញថា លោកប្រធានាធិបតីបានប្រឹងប្រែងបង្កើនផលិតកម្មប្រេងក្នុងស្រុក ហើយថា តម្លៃប្រេងឡើងខ្លាំងគឺដោយសារស្ថានភាពតានតឹងនៅមជ្ឈឹមបូព៌ា មិនមែនជាកំហុសនៅ ស..រ.អ. ទេ។ លោកប្រធានាធិបតីនឹងទៅទស្សនាមណ្ឌលវាយតម្លៃឧស្សាហកម្មនៅសាកលវិទ្យាល័យ មៃអាមី ដែលមានសិស្សរៀនខាងជំនាញថាមពលកកើតឡើងវិញ។ លោកប្រធានាធិបតីក៏នឹងចូលរួមការប្រមូលមូលនិធិនៅរដ្ឋ មៃអាមី និងអូឡេនដូ មុនពេលលោកវិលមករដ្ឋធានីវ៉ាស៊ីនតោនវិញនៅថ្ងៃសុក្រនេះផងដែរ។ មន្ត្រីសូម៉ាលីនិយាយថា ការវាយប្រហារតាមអាកាសបានសម្លាប់សកម្មជនអាល់ ស្សាបាប (al-Shabab) ចំនួនបួននាក់ ដែលទាក់ទងនឹងក្រុម អាល់ កៃដា (al-Qaida) ក្នុងប្រទេសសូម៉ាលីភាគខាងត្បូង។ ប្រទេសអាហ្វហ្គានីស្ថានប្រុងប្រៀបខ្លួននៅថ្ងៃសុក្រនេះ ត្រៀមសម្រាប់ការបាតុកម្មហិង្សាប្រឆាំងអាមេរិកចូលដល់ថ្ងៃទី៤ ដែលជាបាតុកម្មប្រឆាំងនឹងការដុតគម្ពីរគូរ៉ាននៅការិយាល័យរបស់អង្គការអូតង់។ មានមនុស្សស្លាប់យ៉ាងតិច១៣នាក់ក្នុងបាតុកម្មនានា តាំងពីចាប់ផ្តើមកាលពីថ្ងៃអង្គារ។ ប៉ូលិសបារាំងបានដោះលែងលោក ដូមីមិច ស្ត្រាស ខាន (Dominique Strauss Kahn) អតីតប្រធានមូលនិធិរូបិយវត្ថុអន្តរជាតិ IMF ក្រោយពីបានសាកសួរលោកពីរថ្ងៃអំពីក្រុមពេស្យាកម្មមួយ។ មន្ត្រីបាគីស្ថាននៅភាគឥសាននិយាយថា អ្នកដាក់គ្រាប់បែកអត្តឃាត បានវាយប្រហារស្ថានីយ៍ប៉ូលិស សម្លាប់ប៉ូលិសយ៉ាងតិច៣នាក់ និងធ្វើឲ្យរបួស៧នាក់ទៀត។